Finansiālu atbalstu AZT nodrošina galvenokārt no Eiropas Attīstības fonda (EAF); 2014.–2020. gada plānošanas periodā no 11. EAF ir piešķirti 364,5 miljoni EUR.

AZT ir primāri atbildīgas par plānošanas dokumentu izstrādi, tostarp par prioritātēm, kas ir to stratēģiju pamatā, un par to, lai tiktu veikta vajadzīgā apspriešanās vietējā līmenī. Pēc AZT pieprasījuma saskaņā ar LAA 81. pantu tika nodrošināta tehniskā palīdzība AZT plānošanas procesā.

AZT vēlamā teritoriālo piešķīrumu īstenošanas modalitāte ir budžeta atbalsts (līdz šim 13 no 16 AZT gūst labumu no EAF). Tas liecina par pozitīvu pāreju no iepriekš vairākās AZT izmantotās projektu modalitātes. Budžeta atbalsts nodrošina efektīvu veidu, kā risināt transversālas, ilgtermiņa un strukturālas problēmas un uzturēt konstruktīvu politikas dialogu.

Triju reģionālo programmu mērķis ir veicināt sadarbību starp AZT, kas ir no tā paša reģiona un kam ir līdzīgas problēmas un prioritātes. Darbības, ko finansē no reģionālā piešķīruma, atbalsta vispusīgu reģionālo programmu un problēmu novēršanai paredzētu projektu izstrādi un īstenošanu. Tiek veicinātas partnerības ar citiem finansējuma avotiem, tostarp citiem Eiropas Savienības finanšu instrumentiem, sadarbojoties ar kaimiņos esošajām Āfrikas, Karību jūras un Klusā okeāna reģiona valstīm (ĀKK) un/vai trešām valstīm, kā arī ES tālākajiem reģioniem.

·Folklenda Salas guva labumu no savienojamības programmas saskaņā ar 11. EAF. 2019. gadā tika panākts apmierinošs progress tādās jomās kā valsts infrastruktūras plāna īstenošana un gaisa kuģu rehabilitācija. Tika izmaksāta otrā fiksētā daļa (1 miljons EUR), kā arī pirmā mainīgā daļa (0,75 miljoni EUR). Arī Svētās Helēnas Sala guva labumu no 11. EAF savienojamības programmām, un 2019. gadā uzrādīja būtisku progresu savas digitālās stratēģijas īstenošanā.

·Britu Virdžīnu Salām, lai uzlabotu to izturētspēju, tika piešķirti 2 miljoni no B finansējuma kā palīdzība pēc ārkārtas situācijas saistībā ar 2017. gada viesuļvētrām, kuras skāra Karību jūras AZT.

·Indijas okeāna reģiona reģionālās programmas (Programme Régional d’appui dans le secteur de l’observation, de la gestion et de la préservation des écosystèmes terrestres et marins; 4 miljoni EUR) mērķis ir uzlabot sauszemes un jūras ekosistēmu uzraudzību un novērošanu Francijas Dienvidjūru un Antarktikas Zemēs, atjaunot ekosistēmas un pastiprināt ietekmes novēršanas mehānismus. Deleģēšanas līgums ar “Agence Française de Développement” tika parakstīts 2019. gada jūlijā, un tika izmaksāti 1,4 miljoni EUR.

17. ES un AZT forums notika Francijas Polinēzijā 2019. gada martā, un tajā piedalījās augsta līmeņa AZT un dalībvalstu pārstāvji, klātesot foruma priekšsēdētājam, Eiropas starptautiskās sadarbības un attīstības komisāram Nevenam Mimicam.

17. AZT un ES foruma secinājumos ES, AZT un dalībvalstis, ar kurām AZT ir saistītas, atzina, ka 2019. gadam, kad tika apspriests jaunais LAA, ES daudzgadu finanšu shēma 2021.–2027. gadam, Brexit process un regulējums pēc Kotonū nolīguma termiņa beigām, bija izšķiroša nozīme AZT un ES turpmākajās attiecībās.

Saistībā ar forumu politiskā līmenī notika trīspusējas sanāksmes (2019. gada 1. martā) starp to dalībvalstu pārstāvjiem, ar kurām AZT ir saistītas (piedaloties arī Francijas aizjūras teritoriju ministram), AZT delegācijas vadītājiem un komisāru, un tā bija laba iespēja pārrunāt jautājumus par AZT un ES partnerību pēc 2020. gada. Notika arī tehniskais seminārs par tematu “Ilgtspējīga attīstība ar reģionālās sadarbības palīdzību”. Tā bija laba iespēja apspriest, kāda varētu būt AZT nozīme, stiprinot reģionālo sadarbību to kaimiņvalstīs.

Trīspusējās apspriedes (trīspusējās sanāksmes)

2019. gadā (aprīlī, jūlijā, oktobrī) Briselē notika trīs trīspusējās sanāksmes starp Komisiju (priekšsēdētājs), AZT pārstāvjiem un dalībvalstīm, ar kurām tās ir saistītas, nodrošinot platformu dialogam, lai apmainītos ar būtisku informāciju, izskatītu prioritāros kopējo interešu jautājumus un uzraudzītu asociācijas lēmuma īstenošanas progresu.

Partnerības darba grupas

2019. gada jūlijā tika sasaukta partnerības darba grupa vides, klimata pārmaiņu un ilgtspējīgas enerģijas jautājumos, lai apmainītos ar viedokļiem par dažādiem aspektiem, kas saistīti ar ES rīcībpolitikām un iniciatīvām okeānu jomā, kā arī par Best un LIFE programmām.

Papildus iestāžu sistēmai un dialoga struktūrai 2019. gadā AZTA ar Komisijas atbalstu organizēja trīs pasākumus. Oktobrī Briselē notika konference ar nosaukumu “From the Poles to the Tropics, OCT’s Blue Landscape”, un tās rezultātā tika parakstīta “AZT deklarācija par okeāniem”, kurā uzsvērta AZT apņemšanās saglabāt okeānus un palielināt to sociālo un ekonomisko vērtību. 2019. gada decembrī tika rīkots darbseminārs par ilgtspējīgu enerģiju. Darbsemināra laikā AZT enerģētikas tehniskie eksperti un Komisija apspriedās par šo kopējo interešu tēmu. AZT iepazīstināja ar progresu, kas panākts, īstenojot 2015. gadā parakstīto enerģētikas ceļvedi. Visbeidzot, AZTA 2019. gada decembrī organizēja darbsemināru par ES programmām, lai apmainītos ar informāciju par ES programmām un AZT finansēšanas iespējām.

d)Eiropas Investīciju banka

LAA sniedz finansiālu palīdzību AZT, izmantojot Eiropas Investīciju bankas (EIB) pārvaldītus finanšu mehānismus 2014.–2020. gadā saskaņā ar 3. finanšu protokolu: AZT ieguldījumu mehānismu (pašreizējais finansējums: 48,5 miljoni EUR), finansējumu procentu likmju subsīdijām un tehniskajai palīdzībai (5 miljoni EUR) un EIB pašu resursus (līdz 100 miljoniem EUR).